b"\n_START_ARTICLE_\nEdgar Allan Poe\n_START_SECTION_\n\xc5\xbdivotopis\n_START_PARAGRAPH_\nNjegov otac i majka, David Poe ml. i Elizabeth Hopkins Poe (oboje zanimanjem glumci) preminuli su u roku od dvije godine nakon njegova ro\xc4\x91enja (otac 1810., majka 1811.). Poea je posvojio trgovac duhanom John Allan iz Richmonda, koji ga je nakon nekoliko godina poslao u Englesku gdje je Poe od 1815. do 1820. poha\xc4\x91ao Manor School u Swindon Newingtonu. Nikad legalno posvojen, prezime Allan uzeo je kao srednje ime._NEWLINE_Godine 1826., Poe odlazi na studij na Virginijsko sveu\xc4\x8dili\xc5\xa1te, no izba\xc4\x8den je zbog kockarskih dugova, \xc5\xa1to ga dovodi u sva\xc4\x91u s Johnom Allanom koji ga se tada odrekao kao sina. Godine 1827. pridru\xc5\xbeio se vojsci, lagav\xc5\xa1i o svom imenu i dobi; 1830. sti\xc5\xbee do West Pointa, ali je izba\xc4\x8den godinu kasnije zbog neizvr\xc5\xa1avanja du\xc5\xbenosti._NEWLINE_O sljede\xc4\x87em periodu Poeova \xc5\xbeivota malo se zna, osim da je 1833. \xc5\xbeivio s o\xc4\x8devom sestrom u Baltimoreu. Nakon \xc5\xa1to je s kratkom pri\xc4\x8dom Poruka u boci osvojio 50 dolara, zapo\xc4\x8dinje karijeru spisatelja: u \xc4\x8dasopisima Southern Literary Messenger (u Richmondu, gdje je stvarao od 1835. do 1837.), te philadephijskim Burton's Gentleman's Magazine i Graham's Magazine (1839.-1843.), izlaze neka od njegovih najpoznatijih djela._NEWLINE_Godine 1836., Poe \xc5\xbeeni trinaestogodi\xc5\xa1nju ro\xc4\x91akinju Virginiju Clemm, koja \xc4\x87e kasnije od posljedica tuberkuloze postati invalidom, te naposlijetku i preminuti, \xc5\xa1to se smatra uzrokom Poeovog neobuzdanog alkoholizma i uzimanja opijuma. Slavna pjesma Annabel Lee (1849.) posve\xc4\x87ena je Virginiji._NEWLINE_Njegova prva zbirka, Pri\xc4\x8de iz Groteske i Arabeske, pojavila se 1840. godine, a sadr\xc5\xbei jedno od njegovih najpoznatijih djela, Pad ku\xc4\x87e Usherovih. U ranim 1840-ima, izlazi i \xc5\xa0koljkareva prva knjiga, njegovo najprodavanije djelo. _NEWLINE_Mra\xc4\x8dna poema o izgubljenoj ljubavi, Gavran donijela je Poeu svjetsku slavu kad je izdana 1845., a Umorstva u Rue Morgue te Ukradeno pismo, tako\xc4\x91er iz tog perioda, smatraju se Poeovim najpoznatijim kriminalisti\xc4\x8dkim romanima. Tako\xc4\x91er, bio je aktivan knji\xc5\xbeevni novinar._NEWLINE_Godine 1848., depresivan i u o\xc4\x8daju, Poe poku\xc5\xa1ava samoubojstvo. Nakon toga je poslije zabave na putu novoj zaru\xc4\x8dnici nestao na tri dana. Pojavio se u vrlo \xc4\x8dudnom stanju u Baltimoreu, gdje je i na koncu preminuo 7. listopada 1849. godine.\n_START_SECTION_\nDjela\n_START_PARAGRAPH_\nPoeov opus obiluje romanima, kratkim pri\xc4\x8dama te pjesmama i smatra se ogromnim doprinosom svjetskoj knji\xc5\xbeevnosti, pogotovo u \xc5\xbeanru horora i kriminalistike."